茶山貢焙歌
作者：李郢
朝代：唐

paragraphs: 使君愛客情無已，客在金臺價無比。
春風三月貢茶時，盡逐紅旌到山裏。
焙中清曉朱門開，筐箱漸見新芽來。
陵煙觸露不停探，官家赤印連帖催。
朝飢暮匐誰興哀，喧闐競納不盈掬。
一時一餉還成堆，蒸之馥之香勝梅，研膏架動轟如雷。
茶成拜表貢天子，萬人爭噉春山摧。
驛騎鞭聲砉流電，半夜驅夫誰復見。
十日王程路四千，到時須及清明宴。
吾君可謂納諫君，諫官不諫何由聞。
九重城裏雖玉食，天涯吏役長紛紛。
使君憂民慘容色，就焙嘗茶坐諸客。
幾回到口重咨嗟，嫩綠鮮芳出何力。
山中有酒亦有歌，樂營房戶皆仙家。
仙家十隊酒百斛，金絲宴饌隨經過。
使君是日憂思多，客亦無言徵綺羅。
殷勤繞焙復長歎，官府例成期如何。
吳民吳民莫憔悴，使君作相期蘇爾。